Xalqaro mehnat huquqi
Xalqaro mehnat huquqi - ishchilar, ish beruvchilar, kasaba uyushmalari va hukumatlarning mehnat bilan bogʻliq munosabatlarni tartibga solishdagi huquq va majburiyatlariga taalluqli boʻlgan ommaviy va xususiy xalqaro huquqni oʻz ichiga olgan qoidalar toʻplami. Xalqaro mehnat tashkiloti va Jahon savdo tashkiloti mehnat bozorini isloh qilish bilan shugʻullanuvchi asosiy xalqaro organlar boʻldi. Xalqaro Valyuta Jamgʻarmasi va Jahon banki kreditlar yoki grantlar olish uchun tuzilmaviy tuzatish shartlarini talab qilib, mehnat siyosatidagi oʻzgarishlarni bilvosita boshqardi. Xalqaro mehnat standartlari — ishchilarning asosiy huquqlarini himoya qilish, ishchilarning mehnat xavfsizligini oshirish va global miqyosda ish bilan taʼminlash sharoitlarini yaxshilashga qaratilgan talablar yigʻindisi. Xalqaro miqyosdagi mehnat standartlari xalqaro huquqning subyeklari tomonidan imzolangan xalqaro konvensiyalar bilan oʻrnatiladi. Bunday standartlarni yaratishning asosiy maqsadi ushbu chora-tadbirlarni qabul qilish va amalga oshirish orqali xodimlarni gʻayriinsoniy mehnat amaliyotidan himoya qilishning butun dunyo boʻylab minimal darajasini belgilashdan iborat. Nazariy jihatdan, insoniyat uchun universal boʻlgan baʼzi bir asosiy inson huquqlari mavjud. Xalqaro miqyosdagi mehnat standardlarini oʻrnatish orqali esa ishbu umuminsonoiy huquqlarning ish joyida ham himoya qilinishi kafolatlanadi. Xalqaro mehnat standartlarining mavjudligi, albatta, ularni amalga oshirish yoki qoʻllash mexanizmlarini nazarda tutmasa ham, koʻpchilik holatlarida ularni amalda qoʻllashda xalqaro institutlardan kelib chiqadigan rasmiy shartnomalar va kelishuvlardan foydalanilgan. Mehnat standartlarini ishlab chiqish bilan shugʻullanadigan asosiy xalqaro agentlik Xalqaro mehnat tashkiloti (XMT) hisoblanadi. 1919-yilda tashkil etilgan XMT xalqaro standartlarni „adolatsizlik, mehnat muhofaza talablariga javob bermaydigan muhit va gʻayriqonuniy ishdan boʻshatish“ bilan bogʻliq muammolarni bartaraf etishning asosiy omillaridan biri deb hisoblaydi. XMT maʼlumotlariga koʻra, xalqaro mehnat standartlari barqaror tinchlikka erishishga hissa qoʻshadi, xalqaro bozor raqobatining ehtimoliy salbiy oqibatlarini yumshatishga yordam beradi va xalqaro taraqqiyotning tezlashishiga koʻmaklashadi.